text: Færre og større skoler i Syd- og Sønderjylland
  13 august 2012 kl. 08.43
  Skolestart: Mange børn skal vænne sig til nye skolekammerater. Kommuner har tilpasset skolestrukturen med færre og større skoler.
  Det gælder bl.a. i Vejle, hvor byens midtby-skoler er slået sammen.
  Vejle Midtbyskole er blevet til efter en fusion mellem Charlotteskolen, Langelines Skole og Damhaven.
  750 elever var mandag morgen samlet på byens torv sammen med forældre og personale for at markere åbningen af den nye skole.
  En lang række af de Syd- og Sønderjyske kommuner har i år tilpasset skolestrukturen til færre og større skoler, og dermed fortsætter den udvikling, der de seneste år har præget skolerne i Danmark.
  En opgørelse fra Undervisningsministeriet viser at antallet af folkeskoler fra 2001 ? 2011 er faldet med 297 på landsplan, mens antallet af friskoler i samme periode er steget med 63.
  Der er endnu ikke officielle tal på antallet af skoler for 2012.
  